
	Noteikumu projekts
13.5. dīķus uzplūdina līdz kārtējā gada 31. maijam. Šis nosacījums neattiecas uz mazuļu audzēšanas, karantīnas un ziemošanas dīķiem;
	Iebildums
Dabas aizsardzības pārvalde (DAP) iebilst noteikumu projekta 13.5.apakšpunktā minētajam termiņam dīķu uzplūdināšanai līdz kārtējā gada 31. maijam attiecībā uz Natura 2000 teritorijām, kas rada apdraudējumu putnu un sikspārņu sugu aizsardzībai Natura 2000 teritorijās.
Norādām, ka šāds termiņš dīķu uzpludināšanai Natura 2000 teritorijās, kuras izveidotas putnu aizsardzībai, ir kaitējošs, jo zivju dīķi, kuros ziemas un pavasara periodā ir nolaists ūdens līmenis, pavasarī kļūst par sava veida “ekoloģisko slazdu” bridējputniem, kas šajās platībās sāk ligzdot, piemēram, kā tas novērots dabas liegumā “Lubāna mitrājs”, kurā atrodas Nagļu dīķi. Ja ūdens uzpludināšana dīķos notiek vēlu, maija beigās, praktiski ligzdošanas perioda vidū tiek iznīcinātas ligzdas un pērējums aiziet bojā. Vēlā dīķu uzpludināšana atstāj negatīvu ietekmi arī uz sikspārņu populāciju. Jānorāda, ka visas sikspārņu sugas ir īpaši aizsargājamas sugas. Sikspārņus ietekmējošs faktors ir ūdens līmeņa maiņa dīķu apsaimniekošanai, kas ietekmē sikspārņu barības bāzi, kaukaiņu vairošanās iespējas un attiecīgi iespējas baroties dažādām sikspārņu sugām. Putnu un sikspārņu sugām kritiskais periods ir no 15. aprīļa (1.maija) līdz 31.jūlijam. Minētās ietekmes uz īpaši aizsargājamo putnu un sikspārņu sugām un ieteikumus zivju dīķu apsaimniekošanai norāda sugu un biotopu aizsardzības jomā sertificēti eksperti, izstrādājot īpaši aizsargājamo dabas teritoriju dabas aizsardzības plānus, tostarp arī šobrīd izstrādē esošajā dabas lieguma “Lubāna mitrājs” dabas aizsardzības plānā. Mākslīgi veidotie zivju dīķi ir nozīmīgi ne tikai kā zivju audzēšanas resurss, bet pareizi apsaimniekoti rada bioloģiskās daudzveidības saglabāšanai svarīgus priekšnosacījumus. 
Tādējādi ir nepieciešams mainīt zivsaimniecības praksi Natura 2000 teritorijās, dīķus uzpludinot pēc iespējas agrāk. Paaugstinātas vides prasības ietvertu nosacījumu, ka dīķu uzpludināšana notiktu ne vēlāk kā līdz kārtējā gada 15.aprīlim (vēlākais – 1.maijam), kas būtiski minimizētu risku, ka iet bojā putnu perējumi un samazinās bridējputnu populācijas, kā arī tiktu samazinātas negatīvās ietekmes uz sikspārņu populācijām.
Piedāvātā redakcija
13.5. dīķus uzplūdina līdz kārtējā gada 31. maijam, izņemot Natura 2000 teritorijās, kurās dīķus uzpludina līdz kārtējā gada 15. aprīlim, bet ne vēlāk kā līdz kārtējā gada 1. maijam. Šis nosacījums neattiecas uz mazuļu audzēšanas, karantīnas un ziemošanas dīķiem;
	Māra Kauliņa (DAP)



